|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2020. szeptember 21-i ülése** | | |
| **Helyszín:** | **Városháza, Kossuth Lajos utca 1-3., I. emeleti kisterem** | | |
| **Időpont:** | **2020. szeptember 21. 15:00** | | |
| **Jegyzőkönyv-**  **vezető:** | **Kustos Rita** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **György István Péter** | **jelen** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **jelen** | a Bizottság tagja |
|  | **Dr. Mészáros András** | **jelen** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Viszlayné Pavelkovits Petra** | **jelen** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|  | **Dr. László Győző alpolgármester** | **-** |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | **-** |  |
|  | **Dr. Károlyi Ákos jegyző** | **-** |  |
|  | **Babicsné Dr. Tőke Erzsébet aljegyző** | **-** |  |
|  | **Dr. Holler Péter osztály-vezető** | **jelen** |  |
|  | **Ágoston Sándor irodavezető** | **jelen** |  |
|  | **Szakács Eszter irodavezető** | **jelen** |  |
|  | **Bonti Tamás irodavezető** | **jelen** |  |
|  | **Boór Sándor védelmi ügyintéző** | **jelen** |  |
|  |  |  |  |

**Kelemen Krisztián képviselő, a Bizottság elnöke:** Nagy tisztelettel köszönti a Bűnmegelőzési, Közbiztonsági és Közrendvédelmi Bizottság megjelent tagjait.

Kéri, hogy a járványügyi szabályokat tartsák be. Mindenki megkapta e-mailen a bizottsági ülésre vonatkozó járványügyi javaslatokat és kéréseket. Az egyik az, hogy az ülésteremben a felszólalásokat kivéve viseljenek maszkot. Ő már annyira megszokta, hogy le sem veszi, illetve az asztalokra van kitéve kézfertőtlenítő, akik úgy gondolják, közben nyugodtan fertőtlenítsenek kezet. Ez a bizottság a legnagyobb, és nagyon nehéz a távolságtartásnak eleget tenni, ezért hozták ezeket az intézkedéseket.

Köszönti Dr. Holler Péter osztályvezető urat, Boór Sándor védelmi ügyintéző urat és Kustos Ritát, a jegyzőkönyv vezetőjét. Megállapítja, hogy a bizottság 15 fővel határozatképes, 1 fő hiányzik, Janzsó Zoltán, de később csatlakozni fog. A jegyzőkönyv hitelesítésére felkéri Bor Balázst, és megkérdezi, hogy vállalja-e?

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Szavazást rendel el, kéri, a Bizottság tagjai kézfeltartással jelezzék, hogy egyetértenek Bor Balázs jegyzőkönyv hitelesítő személyével.

A *Bűnmegelőzési, Közrendvédelmi és Közbiztonsági Bizottság 14 igen szavazattal, 0 nem szavazattal és 0 tartózkodással elfogadta a javaslatot. (1 bizottsági tag nem szavazott.)*

**Kelemen Krisztián képviselő, a Bizottság elnöke:** Elektronikusan kiküldésre kerültek a napirendi pontok. Gyakorlatilag 10 napirendi pont lesz az ülésen, kérdezi, van-e esetleg kérdés, észrevétel a napirendi pontokkal kapcsolatban? Kérdés nem merült fel, így a napirendet felteszi szavazásra.

*A Bűnmegelőzési, Közrendvédelmi és Közbiztonsági Bizottság 15 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**27/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság napirendjét az alábbiak szerint fogadta el:

**NYILVÁNOS ÜLÉS**

**1./ A Közterület-felügyelet új irodavezetőjének bemutatkozása** *(szóbeli előterjesztés)*

**Előadók:** Kelemen Krisztián, a Bizottság elnöke

Ágoston Sándor, a Közterület-felügyelet irodavezetője

**2./ Szombathely Megyei Jogú Város Önkormányzata 2020. évi költségvetéséről szóló önkormányzati rendelet III. számú módosítása** *(Közgyűlési 2.)*

**Előadó:** Stéger Gábor, a Közgazdasági és Adó Osztály vezetője

**3./ A koronavírus járvány 2. hulláma, prognózis és védekezési intézkedések** *(szóbeli előterjesztés)*

**Előadó:** Dr. Stánitz Éva, a Bizottság tagja

**4./** **Javaslat önkormányzati kitüntetés alapításáról szóló döntés meghozatalára**  
**Előadó:** Dr. Holler Péter, a Hatósági Osztály vezetője

**5./ Javaslat a köztisztasági feladatokkal kapcsolatos döntések meghozatalára**  
**Előadók:** Bonti Tamás, a Kommunális és Környezetvédelmi Iroda vezetője

Dr. Holler Péter, a Hatósági Osztály vezetője

**6./ Tájékoztatás az elsődlegesen belvárosban tapasztalható koldulás, illetve közterületi szeszesital-fogyasztás visszaszorítása érdekében tett intézkedésekről** *(szóbeli előterjesztés)*

**Előadók:** Dr. Gulyás Ferenc r. ezredes, kapitányságvezető, a Bizottság tagja

Ágoston Sándor, a Közterület-felügyelet irodavezetője

**7./ A Vas Megyei Rendőr-főkapitányság támogatási kérelme**

**Előadó:** Kelemen Krisztián, a Bizottság elnöke

**8./** **Javaslat Szombathely Megyei Jogú Város kiegészített hosszú távú fejlesztési tervének, gazdasági programjának megtárgyalására**

**Előadó:** Dr. Kovács Előd, a Polgármesteri Kabinet osztályvezetője

**9./** **Különfélék**

**Előadó:** Kelemen Krisztián, a Bizottság elnöke

**ZÁRT ÜLÉS**

**10./** **Javaslat önkormányzati kitüntetések adományozására**  
**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ napirendi pont:** **A Közterület-felügyelet új irodavezetőjének bemutatkozása Előadók:** Kelemen Krisztián, a bizottság elnöke

Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** Most már köztudott, hogy a Közterület-felügyelet 2020. január 1-től a Szombathelyi Önkormányzat városházi hierarchiájába beolvadva működik, a Hatósági Osztályon belül egy külön irodaként. Mielőtt még megadná a szót Ágoston Sándornak, aki szeptember 1-től irodavezetőként vezeti a Közterület-felügyeletet, egyúttal szeretné megköszönni Dr. Varsányi Péter igazgató úrnak a munkáját, aki 14 évig vezette a Közterület-felügyeletet, és július 15-vel közös megegyezéssel távozott a Közterület-felügyelet éléről.

**Ágoston Sándor, a Közterület-felügyelet irodavezetője:** Köszönt mindenkit. Szombathelyi születésű. Tanulmányait minden esetben Szombathelyen végezte. Majd 2002-ben került Sopronba, ahol a Rendészeti Szakközépiskolát rendőrként abszolválta. Majd azt követően 2004-ben került a rendőrérség hivatásos állományú tagjaként, elsőként Fejér megyébe, Bicskére. Ott 9 évet szolgált, kezdte gyalogosjárőrként, aztán a közrendvédelmi szakterületen a teljes létrát bejárta, volt gépkocsizó járőr, körzeti megbízott és közrendvédelmi alosztályvezető. Majd 2013-ban került Szombathelyre. 2014-től 2020. augusztus 31-ig egy nagyon szép, velős 7 évet töltött a Szombathelyi Rendőrkapitányság állományában, mint szolgálatparancsnok. Nyáron jött a felkérés a város vezetésétől, hogy a Közterület-felügyelet vezetését elvállalná-e. Kemény 1 hónapos gondolkodás után úgy döntött, hogy elfogadja e nemes felkérést. Azóta már eltelt jó három hét. Próbálja átlátni a hierarchikus rendszereket, amit át kell látni. A Közterület-felügyelettel 2014-ben ismerkedett meg, onnantól kezdve 2020-ig kamera figyelőként és reagáló szolgálatot teljesítő rendőrként másodállásban látott el feladatot. Ebben az időszakban megismerte az ott szolgálatot teljesítő állományt, és jó kapcsolatot alakított ki velük. Időközben nyilvánvalóan volt bizonyos fokú állománycsere, de az állomány 80%-a az, akivel valamikor együtt dolgozott az éjszakában, ismeri is azt az állományt, akikkel együtt kell dolgoznia az új irányokat meghatározva.

***Janzsó Zoltán, a bizottság tagja*** *megérkezett az ülésterembe, így a Bizottság jelen lévő tagjainak száma* ***16 főre*** *változott.*

**Kelemen Krisztián képviselő, a Bizottság elnöke:** Annyiban egészíti ki, irodavezető úrral a hivatalba lépésének pillanatától kezdve elkezdtek közösen dolgozni, több intézményben is jártak, bemutatta több intézményvezetőnek is, illetve elkezdtek dolgozni a városban lévő problémák megoldásának tervein. Értelemszerűen a direktívákat beillesztve abba az elképzelésbe, amiről a Közgyűlés is döntött, hogy egyrészt az irány egy polgárbarátabb közterület-felügyelet, akire számíthatnak a városban élő lakók, legyen szó érettségi vizsgáról, pandémiás helyzetről vagy akár mozgássérülteket átsegíteni a 11-es huszár út nagy forgalmában. Ugyanakkor a Közterület-felügyelet zéró toleranciát hirdet a jogszegőkkel szemben. Gyakorlatilag a Közterület-felügyelet a rendőrség segítségével sikeresen visszaszorította az illegális hulladéklerakást a Parkerdőben, jelentősen csökkentette a koldulást a Fő téren és környékén. Folyamatosan dolgoznak azon, hogy tisztább és biztonságosabb városban élhessenek a szombathelyiek. Megkérdezi, van-e kérdés az irodavezető úrhoz. Kérdés nem merült fel, szavazásra teszi fel a tájékoztatót.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással tudomásul vette a bemutatkozást, és az alábbi határozatot hozta:*

**28/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a Közterület-felügyelet új irodavezetőjének bemutatkozását tudomásul veszi.

**Felelős:** Kelemen Krisztián, a Bizottság elnöke

**Határidő:** azonnal

**2./ napirendi pont: Szombathely Megyei Jogú Város Önkormányzata 2020. évi költségvetéséről szóló önkormányzati rendelet III. számú módosítása**

**Előadó:** Szakács Eszter, a Költségvetési Iroda vezetője

**Kelemen Krisztián képviselő, a Bizottság elnöke:** Szombathely Megyei Jogú Város Önkormányzatának a 2020. évi költségvetésének a III. számú módosítása. Egy tételben érintette a Bizottságot a módosítás. Döntés született a rendőrség támogatása ügyében, az Önkormányzat 3 millió Ft-tal kívánta támogatni a rendőrségnek a munkáját, a Fő téri járőr szolgálat bővítése érdekében. Ez még a tavaszi kijárási korlátozások után fogalmazódott meg.

**Szakács Eszter, a Költségvetési Iroda vezetője:** Ahogy elnök úr is említette, a Bűnmegelőzési, Közbiztonsági és Közrendvédelmi Bizottság kompetenciájába szorosan tartozó tételek esetében ez az egyedüli módosítás, amit átvezettek a rendeletben, egyéb tételt nem érint. Ebbe az is beletartozik, hogy ennek az előterjesztésnek egy markánsabb részét képezi az előirányzatoknak bizonyos mértékű korlátozása, de ez a Bűnmegelőzési, Közbiztonsági és Közrendvédelmi Bizottság tételeit nem érintette a költségvetésben.

**Kelemen Krisztián képviselő, a Bizottság elnöke:** Megkérdezi, van-e kérdés a napirendi ponttal kapcsolatban. Kérdés nem merült fel, a vitát lezárta. Szavazásra teszi fel a *„Szombathely Megyei Jogú Város Önkormányzata 2020. évi költségvetésének III. sz. módosítása”* című előterjesztésben foglalt öt határozati javaslatot. Aki a határozati javaslatokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**29/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Szombathely Megyei Jogú Város Önkormányzata 2020. évi költségvetésének III. sz. módosítása”* című előterjesztést megtárgyalta, és az I-V. számú határozati javaslatokat a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Stéger Gábor, a Közgazdasági és Adó Osztály vezetője)

**Határidő:** 2020. szeptember 24-i Közgyűlés

**Kelemen Krisztián képviselő, a Bizottság elnöke:** Szavazásra teszi fel a *„Szombathely Megyei Jogú Város Önkormányzata 2020. évi költségvetésének III. sz. módosítása”* című előterjesztésben foglalt, az önkormányzat 2020. évi költségvetéséről szóló 4/2020. (III.5.) önkormányzati rendelet módosításáról szóló rendelettervezetet. Aki a rendelettervezettel egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**30/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Szombathely Megyei Jogú Város Önkormányzata 2020. évi költségvetésének III. sz. módosítása”* című előterjesztést megtárgyalta, és az önkormányzat 2020. évi költségvetéséről szóló 4/2020. (III.5.) önkormányzati rendelet módosításáról szóló rendelettervezetet a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Stéger Gábor, a Közgazdasági és Adó Osztály vezetője)

**Határidő:** 2020. szeptember 24-i Közgyűlés

**3./ napirendi pont:** **A koronavírus járvány 2. hulláma, prognózis és védekezési intézkedések**

**Előadó:** Dr. Stánitz Éva, a Bizottság tagja

**Dr. Stánitz Éva, a Bizottság tagja:** A második hullám más, mint az első, több szempontból is. Váratlanul kicsit korán történt a magas esetszám megjelenése, ez a legfőbb különbség talán. Más az ütemezés, más a betegségek lefolyása is. Összességében nagyon nehéz bármit mondani, mert a helyzet nagyon képlékeny. Rendkívül rugalmasan kell a gondolkodásukat és az összes technikát változtatni, a tények e szerint módosulnak. Mindenképpen azt lehet mondani, sokkal magasabb az esetszám, ugyanakkor a vírushordozók életkora egy teljesen más populációs rétegből kerül ki zömében, mint a tavaszi időszakban. Valóban a gyermekkorúak, elsősorban általános iskola, középiskola, fiatalok köréből kerül ki a legtöbb vírushordozó. De nem betegek, vagy ha betegek is, enyhe lefolyású betegségük van. Ugyanakkor a járványban a vírus természetéből adódóan, azért egyre több idősebb korosztályba tartozó személy is érintett lesz. Mégis csak közösségekben él mindenki. Jelenleg Vas megyében a mai napon 250 vírushordozót regisztráltak. Emlékezzenek vissza a tavaszi időszakra, 18 fővel zártak. A kórházi esetszámok: 2 gépi lélegeztetett súlyos állapotú beteg, további 4 fő ápolásra szoruló, közepes tüneteket mutató személy és további 9 fő gyanús, még nem igazolódott be, nincs megerősítve a vírushordozása, tüneteket produkálnak, ők is kórházban vannak. Vadonatúj eljárásrend jelent meg a jogszabályi módosításokon túl, amit 18-án a 408. és 409. kormányrendelet módosítása jelentett. Az országos tiszti főorvos által jegyzett új eljárásrend is kiadásra került. A mindennapi gyakorlatba való átfordítása még folyamatban van, a kórházban és a tiszti főorvosi szolgálatnál is. A tavaszi időszakhoz képest egy lezárt országban éltek, szinte lezárt lakóterületeken. Most is számos szabály vonatkozik a határátlépésekre, de az élet valamennyire működik. Természetes, hogy a vírushordozók számát a további hetekben, hónapokban emelkedés fogja jellemezni. Amit tavasszal is elmondott, idén is, többek között két nagy probléma van. Nem tudják, ki az, aki szuperfertőző lesz, tehát akiben annyira feldúsul a vírus, hogy a legkisebb közeli kontaktus is fertőző lesz részéről. Van olyan vírushordozó, aki nehezebben adja át a másiknak. Fogadó szervezet, nem tudják, ki lesz, aki hiperérzékeny, és ki az, aki csak átvészeli és majd kiürül a szervezetéből a vírus. A lakossági védekezés csak rendkívül széleskörű, átfogó lehet, mindamellett, hogy mindenkinek maszkot kell viselni, ezt tavasszal rendkívül jól teljesítették. Nem mondhatják, hogy teljesen széles körűen a lakosság ezt magáévá tette, de az őszi időszakban is, ezen fog segíteni a szigorított rendelkezés, amiben a bírságolások bármikor megtörténhetnek. Komolyan kell venni, továbbá a szociális távolságok betartása, 1,5-2 méter legyen. Kézmosások rendszeressé tétele, a kézfertőtlenítések. Nagy kérdés a rendezvény látogatások. Igazán magas kockázattal rendelkező csoportokat nem tudják másként kijelölni, csak életkor alapján, ezért célszerű, aki tudja, hogy felső légúti megbetegedésre érzékeny, és az elmúlt 40-50 évben tudta, hogy ő minden évben volt influenzás, mindig volt őszi náthája, az gondolja meg, hogy nagyobb kockázata van, mint aki egy évben egyszer kifújja az orrát. Ismerik ezt a különbséget, aki mindig hurutos lesz, és ki az, aki gyakorlatilag soha. Fokozott kockázatnak tartsa magát és a rendezvények látogatását minimalizálja. A maszkok, főleg a jó meleg vászon maszkok egészen biztosan nehezen légáteresztők, de ezeket a szabályokat be kell tartani. Ennyit gondolt összefoglalóan. Átlagosan a karantén időszak rövidülni fog 10 napra. Átlagosan a tünetmentes emberek 10 napot töltenek, amennyiben szoros kontaktok voltak. Nem kell felszabadító vizsgálat, ha tünetmentesek voltak. Azok, akik egészségügyben dolgoznak vagy szociális intézményekben, de kontaktus miatt 10 nap karanténra kötelezettek, ők viszont csak úgy mehetnek vissza dolgozni, ha két negatív tesztet produkálnak. Köszöni a felkérést, hogy elmondhatta mindezt. Felmentést kér az ülés további részéről. Szeretné elmondani, bejelenteni, nagy szakmai kitüntetés érte, a Megelőző Orvostani és Népegészségtani Szakmai Kollégium országos elnöke lehet. Holnapi nap folyamán miniszter úrtól fogja átvenni ezt a megbízást.

**Kelemen Krisztián képviselő, a Bizottság elnöke:** Gratulál Dr. Stánitz Éva megbízásához. Megkérdezi, van-e valami hozzászólás, kérdés, észrevétel a tájékoztatással kapcsolatban.

Irodavezető úrnak elmondaná, hogy talán itt a házon belül ez a bizottság volt az, aki elsőként foglalkozott a koronavírus járvánnyal. Miután a WHO közegészségügyi vészhelyzetet hirdetett, egyből felvette a kapcsolatot a megyei tiszti főorvossal és a Markusovszky Kórház igazgatójával. Egyből elindult egy kommunikáció, már a februári bizottsági ülésen tárgyaltak arról, hogy milyen várható következményei lehetnek ennek a járványnak. Aztán kihirdették a veszélyhelyzetet. Ők az elejétől kezdve foglalkoztak ezzel a témával, ő azt gondolja, hogy beigazolódott a tavaszi önkormányzati szinten hozott döntésük, márpedig maszkra szükség van, ők voltak az országban az első település, ahol a lakosság részére ingyenesen jutattak el mosható textil szájmaszkokat. Ennek nagy hasznát veszik a városlakók a mai napig.

Szavazást rendel el, kéri, a Bizottság tagjai kézfeltartással jelezzék, aki a tájékoztatást elfogadja.

*A Bűnmegelőzési, Közrendvédelmi és Közbiztonsági Bizottság 16 igen szavazattal, 0 nem szavazattal és 0 tartózkodással elfogadta a tájékoztatást, és az alábbi határozatot hozta:*

**31/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a koronavírus járvány 2. hullámáról, prognózisról és védekezési intézkedésekről szóló tájékoztatást tudomásul veszi.

**Felelős:** Kelemen Krisztián, a Bizottság elnöke

**Határidő:** azonnal

***Dr. Stánitz Éva, a bizottság tagja*** *eltávozott az ülésről, így a Bizottság jelen lévő tagjainak száma* ***15 főre*** *változott.*

**4./ napirendi pont:** **Javaslat önkormányzati kitüntetés alapításáról szóló döntés meghozatalára**

**Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** A Magyar Honvédség 11. Katonai Igazgatási és Érdekvédelmi Iroda vezetője, Babos Sándor őrnagy és a 83. Poppr Emil Területvédelmi Zászlóalj parancsnoka, Sásdi Imre alezredes javaslatot nyújtott be Dr. Nemény András polgármesterhez arra vonatkozóan, hogy Szombathely Megyei Jogú Város Önkormányzata biztosítson lehetőséget Szombathely városban szolgáló katonák elismeréséhez. A fentiek alapján javasolják a „Hollán Ernő-díj” megalapítását, mert az altábornagy katonai életútja alapján méltó arra, hogy szülővárosa róla elnevezett díjat alapítson, amellyel a város működési területén szolgáló kiemelkedő szakmai munkát végző katonákat díjazzák. Polgármester úr a bizottság hatáskörébe utalta a Hollán Ernő-díj megalapításáról szóló kezdeményezést, erről fognak most dönteni. Részéről támogatja a díj alapítását. Kiküldött anyag tartalmazza a kitüntetés adományozásának feltételeit, a kezdeményezők körét, az adományozás gyakoriságát és tartalmát, illetve az átadását, mely a Szent Márton-napi rendezvény keretében történne meg.

Kérdezi, van-e kérdés az előterjesztéssel kapcsolatban. Kérdés nem merült fel. Annyiban egészítette ki az előterjesztést, hogy a kérelmezőknek az volt a kérésük, hogy számukra az erkölcsi elismerés a fontos, ezzel maximálisan egyetértett. Pénzbeli jutalmazást nem kértek.

Két határozati javaslatuk van, ő az elsőt, az „A” változatot tenné fel szavazásra, amely azt tartalmazza, hogy a Bizottság az előterjesztést megtárgyalta, és támogatja a Hollán Ernő-díj megalapítását, aki ezzel ért egyet, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**32/2020. (IX.21.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság a *„Javaslat önkormányzati kitüntetés alapításáról szóló döntés meghozatalára”* című előterjesztést megtárgyalta, és az előterjesztésben foglaltak szerint **támogatja** a „Hollán Ernő-díj” alapítását.
2. A Bizottság felkéri a polgármestert, hogy a Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet fentiek szerinti módosítását a Közgyűlés októberi ülésére terjessze elő.

**Felelős:** Dr. Nemény András polgármester

Kelemen Krisztián, a Bizottság elnöke

Dr. Károlyi Ákos jegyző

(A végrehajtásért:

Dr. Holler Péter, a Hatósági Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** 1. azonnal

2. 2020. októberi Közgyűlés

**Kelemen Krisztián képviselő, a Bizottság elnöke:** A Bizottság egyhangúan elfogadta az „A” határozati javaslatot, így a „B” határozati javaslatot nem teszi fel szavazásra.

**5./ napirendi pont:** **Javaslat a köztisztasági feladatokkal kapcsolatos döntések meghozatalára**

**Előadó:** Bonti Tamás, a Kommunális és Környezetvédelmi Iroda

vezetője

Dr. Holler Péter, a Hatósági Osztály vezetője

**Bonti Tamás, a Kommunális és Környezetvédelmi Iroda vezetője:** Alapvetően három részre tudná szétszedni a „Vigyázzunk Együtt Szombathelyre!” elnevezésű köztisztasági programot. Első rész a „Fogadj örökbe egy parkot!” című kezdeményezés, ami jelen pillanatban 6 civil szervezettel, illetve a Városháza kiválasztott 8 helyszínt a minta projekthez, hogyha elkezdik az együttműködést, és ha ezzel végeznek, akkor a nagyobb cégekkel és további civil szervezetekkel bővítik ki. Elnök úrnak átadta a minta táblákat, arról volt szó, hogy szavazni fog majd a Bizottság a szövegezésről, illetve a tábla alap színéről. Két színben készült el, fehér és zöld színben. Jelen pillanatban a civil szervezetek kiválasztották a parkokat. A Szompark Kft.-vel egyeztetnek, mik azok a munkák, amelyeket a civil szervezetek elvégezhetnek. A másik, amiről többször beszéltek, az a táblák kihelyezése. Erre elkészült a terv, hogy nézzen ki és milyen szövegezés lenne. Erről is a Bizottságnak kell szavaznia, illetve arról a két helyszínről, ahová a táblák kihelyezésre tervezve lettek (az egyik a Jégpince úton, a másik az Erdei iskola úton). Amit a Bizottság megszavaz azzal a szöveggel és helyszínnel, két héten belül kikerülhetnek a táblák. Ehhez kapcsolódik, hogy az Erdei iskola úti lerakó bejáratának közelében sorompóval zárta le az Erdészeti Zrt. a kezelésében lévő 0904 hrsz-ú utat. Cserében a kint lévő kiskerteseknek a mellette lévő önkormányzati utat teljes mértékben felújították. Teljesen jól közlekedhetnek a kiskertesek mostantól, és a jövőben évente 2 alkalommal folyamatosan végzik az önkormányzati út rendbe tételét. Harmadik rész az lenne, hogy próbálják a kiskert tulajdonosoknak a szemétszállítását megoldani, ami jelen pillanatban ott tart, várják a kalkulációt, hogy ezt milyen összeggel és hogyan lehetne megvalósítani. Nagyjából ez, ami a „Vigyázzunk Együtt Szombathelyre!” programot takarja. Ami a legfontosabb, a képviselők saját maguk is szervezhetnek szemétszedést, ami jelen pillanatban is zajlik, és még lesznek képviselők, akik önkéntes szemétszedést saját területükön fognak végezni. Véglegeset az októberi ülésre tudnának ezzel kapcsolatban mondani. A civil szervezetek is addigra már túl lennének az első szárnycsapásokon.

**Kelemen Krisztián képviselő, a Bizottság elnöke:** Sokat dolgoztak azon, talán évtizedek óta fennálló parkerdei illegális hulladék lerakási probléma megoldódjon, és még nem értek a végére. Gyakorlatilag elindult egy közös együtt gondolkodás, közös együttműködés mind a Rendőrséggel, mind a Közterület-felügyelettel, a polgárőrökkel, A Tiszta Szombathelyi Parkerdőért Facebook-csoport aktivistáival, ami gyakorlatilag azt eredményezte, hogy februárban ide került a bizottság asztalára egy akció terv, ami a parkerdei illegális hulladéklerakásnak a visszaszorítását, legjobb esetben megszüntetését célozta meg. Ezen az akció terven haladnak lépésben, eddig a térfigyelő kameráknak a kihelyezése történt meg, aminek köszönhetően gyakorlatilag több tettenérés történt a nyár folyamán. A kamerákat folyamatosan mozgatják. Közgyűlésre bement egy olyan előterjesztés, hogy nemcsak a Parkerdőben használják a mobilkamerákat, hanem Szombathely egész területén. Első körben 14, illegális hulladék lerakás szempontjából gócpontnak nevezhető helyszínt jelöltek meg, amit egyébként majd az októberi Közgyűlésen ki fognak bővíteni, mert személy szerint és körzeti képviselőként azt látja, hogy többen használják a szelektív szemétgyűjtőket lomtalanítási akciókra, és leteszik oda az illegális hulladékaikat. Valószínűleg fognak majd egyéb helyszín javaslatok érkezni a Közgyűlésre. Elindult egy nagyon komoly együttműködés az Erdészeti Zrt-vel is, aminek köszönhetően ők is beszereztek 2 db kamerát, közösen jelölték ki ennek a helyszínét a Parkerdőben. Ezek szintén be lesznek integrálva a Közterület-felügyelet kamerarendszerébe. Közben az Erdészeti Zrt. tulajdonában lévő korábbi 7 db kamerának a képét gyakorlatilag átirányítja a Közterület-felügyelethez. Elindult egy olyan együttműködés, amiben az Erdészeti Zrt. kölcsönös partner, és azt gondolja, a közös cél érdekében ők is mindent megtesznek. Minden héten járnak a Parkerdőbe területbejárásokra. Tapasztalat az, hogy minimálisra szorult vissza az illegális hulladék az utak szélén és az erdőben. Még mindig nincsen vége az intézkedés folyamatnak. Irodavezető úr is említette, végső cél az lenne, hogy a közszolgáltatás szerződést ki tudják terjeszteni a Parkerdőben lévő összes kiskert tulajdonosára, és kvázi egy közteherviseléssel legálisan tudnák megoldani mindenkinek a hulladék elszállítását. Ebben elindult egy kérdőíves véleménykérés a parkerdei kiskert tulajdonosok körében. Ő azt látja, hogy majdnem 100% az egyetértés ezzel az intézkedéssel kapcsolatban. Mindenkinek az a célja, hogy tiszta, élhetőbb környezetet kapjanak, és ezt az élhető környezetet tudják fenntartani több 10 vagy 100 éven keresztül. Másik dolog, kihelyeztek kettő konténert a zsákos gyűjtésnek a helyére, abból is látszik, ezzel kapcsolatban is volt egy szűkebb megbeszélés. Ott is elmondta, hogy nyilván az illegális hulladék lerakók egy konténert látnak, azt ki is fogják használni erre a célra. Ezeknek a konténereknek a helyszínét is be fogják kamerázni. Nyilván folytatódik a tettenérés, nevelési célzattal és szándékkal. Kérdezi, van-e kérdés, észrevétel ezzel kapcsolatban.

**György István Péter, a Bizottság tagja:** Nagy örömükre szolgál, hogy 2000 óta - környezet és természetvédelmi - egyesület létezik a herényi városrészen. Az egyesületük 2003-ban tájsebészeti módszerrel rehabilitálta a herényi Gyöngyös-híd melletti területet 57 m3 földdel betöltve, és felvéve kertészekkel a kapcsolatot, betelepítették növényekkel, sőt egy platán fa életét is sikerült megmenteni, azóta elég termetes lett. 17 év tapasztalat van mögöttük, és körülbelül 10 éve nulla támogatással működnek. Az önkéntesség legszebb jele, mikor nem a kezüket tartják, hanem beleviszik a fizikai, szellemi képességüket, néha adakoznak is a köz javára. Az irodavezető úrtól kérdezi: Ki a 6 civil szervezet, tudhatják-e már? Ennek a jövőben milyen költségvetési hatása és következménye lehetséges? Nagy örömmel tapasztalták, hogy a szemétnek nincs pártállása. Politikai oldalaktól függetlenül nagyszerű, hogy ilyen takarítási akciókon vannak túl. Mindenkit arra bíztat, hogy ezt közösen folytassák! Így lehet még tisztább Szombathely!

**Bonti Tamás, a Kommunális és Környezetvédelmi Iroda vezetője:** A 6 civil szervezetet most nem sorolja fel. Nem kérdezték meg őket, lehet-e így promotálni, hogy ők lettek kiválasztva. Költségvetési vonzata, mint olyan, nincsen, a Szompark Kft-vel együttműködve kidolgoztak egy útmutatót. A parkokban, játszótereken szemetet, falevelet fognak gyűjteni, ehhez a város biztosítani fogja a zsákot és a kesztyűt. Ezenkívül a Szompark Kft. biztosítja a gereblyét, a homokot, ásót, nyilvános játszóterekről beszélt, homokozókat felássák, esetenként, ha kell, kaviccsal. Olyan plusz költsége a városnak nem lesz, amit amúgy is a Szompark Kft. megvalósítana, csak egy kicsit így tehermentesítve lennének az emberei. Úgy születik a megállapodás, hogy legalább 1 évben 3 alkalommal ennek a civil szervezetnek azt a kijelölt parkot rendben kell tartania. Ez senkitől sem várható, hogy havonta oda menjen, civil szervezetként kvázi ingyen munkát végezzen a város számára. Ez a városnak semmibe nem kerül, a Szompark Kft-vel kötnek ők egy egyezséget, ami után egyértelműen le lesz írva, hogy milyen eszközök fognak rendelkezésre állni, és milyen feladatok azok, amit ők abban a parkban, játszótéren el fognak tudni vállalni. Ehhez a Szompark Kft-től mindig ott lesz egy munkafelügyelő, aki segít a munkafolyamatokban. Füvet nyírni nem engednek. A fűnyírást kivették, valamint vágó-szúró eszközökkel sem dolgozhatnak. Ilyen megállapodás született a Szompark Kft-vel, hogy ők így tudják vállalni ezt a kezdeményezést.

**Kelemen Krisztián képviselő, a Bizottság elnöke:** A helyi önkormányzati civil referens minden civil szervezet értesített erről a lehetőségről. Még nincs lezárva. A bizottságuk folyamatosan kardoskodik a köztisztaság megóvása mellett, ez a lehetőség, hogy örökbe lehet fogadni parkot, ez még jelen pillanatban is adott a civil szervezeteknek. Irodavezető úr ahogy említette, ki szeretnék majd terjeszteni cégek, multicégek, kis- és középvállalkozások irányába. Nem csak közösségépítő jellege van ennek a park örökbe fogadásnak, hanem példamutató jellege is van. Példát mutatva a dolgozói családoknak, gyermekeknek, az egész városnak.

**Egyed László, a Bizottság tagja:** Lehet-e tudni, melyek azok a parkok, amik elkeltek, vagy nem?

**Bonti Tamás, a Kommunális és Környezetvédelmi Iroda vezetője:** Erről küldenek egy listát a bizottsági tagok részére. Nem ők választották ki az első 6 szervezetet, aki visszaválaszolt a kérdésekre, az bekerült. Lezárták, a továbbiakban mondták, egy kis türelmet kérnek, hadd indítsák el, mennyi kezdeményezés menne egyszerre. Előbb, gondolták, elkezdik kicsiben. A Városháza is örökbe fogadott parkot, már el is kezdődött a park gondozása. Már tudják, hogy mi az, amit a Szompark Kft-nek is máshogy kell odatenni, menet közben be fognak jönni a civil szervezetek az ősz folyamán.

**Kelemen Krisztián képviselő, a Bizottság elnöke:** Szombathelyen van 75 játszótér, ehhez tartozik még 70 db köztéri park. Nagyjából 150 helyszínt szeretnének örökbe adni civil szervezeteknek, cégeknek, intézményeknek. Bőven van még választási lehetőség. Biztos, hogy azok a civil szervezetek, melyek jelentkeztek, azoknál nyilván elsődleges szempont volt az adott kiválasztott helyszínnek a közelsége vagy esetleg érzelmi kötődés társult hozzá. Ha van ilyen irányú érdeklődés, akkor Bonti Tamás irodavezető úrral, biztos, hogy van még olyan helyszín, ami szimpatikus lehet.

***Viszlayné Pavelkovits Petra, a Bizottság tagja*** *elhagyta az üléstermet, így a Bizottság jelen lévő tagjainak száma* ***14 főre*** *változott.*

Határozati javaslatot külön szedné. Az 1. számú pontja azt tartalmazza, hogy az előterjesztést megtárgyalták, a tájékoztatásokat tudomásul vették, aki ezzel egyetért, kéri, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta.*

A 2. számú pontja azt tartalmazza, hogy az örökbefogadó táblák grafikai tartalmát az 1. melléklet szerint, aki ezzel egyetért, kéri, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta.*

***Viszlayné Pavelkovits Petra, a bizottság tagja*** *visszatért**az ülésterembe, így a Bizottság jelen lévő tagjainak száma* ***15 főre*** *változott.*

A 3. számú pontja azt tartalmazza, hogy az örökbefogadás tényét közzétevő kisméretű tábla „A” változatban fehér alapon fekete, vagy „B” változatban zöld alapon fekete betűs megjelenítéssel kerüljön megvalósításra. Aki az „A” változattal ért egyet, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 1 tartózkodással támogatta az „A” változatot.*

Aki a „B” változattal ért egyet, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 1 igen szavazattal, 0 nem szavazattal és 14 tartózkodással nem támogatta a „B” változatot.*

A 4. számú pontja azt tartalmazza, hogy a parkerdei illegális hulladéklerakás tiltását, a jogkövetkezmények ismertetését tartalmazó információs táblákat a 4. melléklet szerinti tartalommal jóváhagyja. Az 1500\*2000 mm méretű 1-1 db információs tábla kihelyezésének helyszíneként a Jégpince út - Falunagy utca kereszteződésénél lévő 0949/2 hrsz-ú önkormányzati tulajdonú ingatlant, valamint az Erdei Iskola útnak (0937 hrsz.) a Messer Hungarogáz Kft. telephelyéhez közeli részét jelöli meg.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta.*

Végül az előterjesztés pontosított határozati javaslatát egyben teszi fel szavazásra, aki ezzel egyetért, kéri, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**33/2020. (IX.21.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság a „*Javaslat a köztisztasági feladatokkal kapcsolatos döntések meghozatalára*” című előterjesztést megtárgyalta és a megtett intézkedésekről szóló tájékoztatást tudomásul veszi.

2. A Bizottság az örökbefogadó táblák grafikai tartalmát az 1. melléklet szerinti tartalommal jóváhagyja.

3. A Bizottság jóváhagyja, hogy az örökbefogadó civil szervezetek, valamint a későbbiekben csatlakozó gazdálkodó szervezetek vállalásának elismeréseként az örökbefogadás tényét közzé tevő kisméretű táblák grafikai terve **fehér** alapon fekete betűs megjelenítéssel kerüljön megvalósításra.

4. A Bizottság – a Közgyűlés 147/2020. (VI.25.) Kgy. Sz. határozat 4. pontjában kapott felhatalmazás alapján – a parkerdei illegális hulladéklerakás tiltását, a jogkövetkezmények ismertetését tartalmazó információs táblákat a 4. melléklet szerinti tartalommal jóváhagyja. Az 1500\*2000 mm méretű 1-1 db információs tábla kihelyezésének helyszíneként a Jégpince út - Falunagy utca kereszteződésénél lévő 0949/2 hrsz-ú önkormányzati tulajdonú ingatlant, valamint az Erdei Iskola útnak (0937 hrsz.) a Messer Hungarogáz Kft. telephelyéhez közeli részét jelöli meg.

**Felelős:** Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** 1. pont: azonnal

2-3. pont: folyamatos

4. pont: 2020. október 31.

**6./ napirendi pont:** **Tájékoztatás az elsődlegesen belvárosban tapasztalható koldulás, illetve közterületi szeszesital-fogyasztás visszaszorítása érdekében tett intézkedésekről**

**Előadó:** Dr. Gulyás Ferenc r. ezredes, kapitányságvezető, a Bizottság

Tagja

Ágoston Sándor, a Közterület-felügyelet irodavezetője

**Dr. Gulyás Ferenc, a Bizottság tagja:** Annyiban szeretne az első napirendi ponthoz csatlakozni, sok sikert kíván irodavezető úrnak. 2013 óta dolgozik Szombathelyen. Mind szakmailag, mind emberileg nagyszerű ember. Ezt a feladatot is kiválóan fogja tudni elvégezni.

Elnök úr már említette, hogy pénzbeli támogatást is kapott a rendőrség ennek a feladatnak a végrehajtására. Az év első felében volt egy megbeszélés. Fő téri üzleteket üzemeltetők kérték, hogy lépjenek fel a koldulással szemben. Ami mérhetetlen, tűrhetetlen és tragédia. Valamennyire ez a probléma visszaszorult, azt gondolja, nem is a rendészeti eszközök azok, amikkel ezt a helyzetet és ezt a magatartási formát meg tudják szüntetni. Jelentős a változás, ez egy értékítéletként elfogadható, de nagyon sok körülmény vezet oda, hogy ezek az emberek kimenjenek a közterületekre és ott kéregessenek. Tagtársukhoz csatlakozva, az önkéntesség nem az, hogy tartják a kezüket, az valóban nem a koldulásnak az egyik formája. Amiről majd beszámol, hogy hányan éltek ezzel a lehetőséggel, és léptek fel velük szemben. Nézzék akkor, hogy mit is csináltak a kollégák az elmúlt időszakban. Korábban is elmondták, a koldulás és közterületek állapotát így fogalmazták meg. Fogalmazzák meg a problémát, próbálják megoldani azokat, amik rájuk tartoznak, de soha nem szabad felfújni dolgokat, de elbagatellizálni sem. Korábban sem volt jellemző, hogy nagyon sokan jelentkeztek volna vagy kértek volna rendőri intézkedést, mert ezt a tevékenységet észlelték. Abban az időszakban, amióta fokozottan vannak a közterületeken, és ebbe benne volt az az időszak is. Volt egyfajta kijárási korlátozás, úgy, hogy ez érintette a Fő teret is, viszonylag kevesebben jelentek meg, aztán amikor ez megszűnt, nyáron többen voltak, mindösszesen 23 olyan eset volt, amikor őket kihívták és intézkedést kértek, ilyen vagy olyan szabálysértés miatt. Ezen kívül 413 olyan eset volt, amikor saját kezdeményezésre intézkedtek a kollégák. 171 eset volt, amikor koldulás miatt intézkedtek, és ebben benne volt az is, amikor valakihez odamennek és pénzt kérnek, esetleg van olyan elhárító mozdulat, hiszen a koldulásnak erőszakosnak kell lennie, ami a jogszabályban megfogalmazódik. A másik a köztisztasági állapotok milyensége, utcán végezték el a dolgukat ezek az emberek. 123 esetben intézkedtek, amikor ilyent észleltek a kollégák. Hozzá kell tennie, itt a tettenérés szükséges. Helyszíni bírságot is szabtak ki a kollégák emellett a 423 intézkedés mellett, 46 esetben. Itt tudni kell, hogy a helyszíni bírságnak vannak korlátai, van, aki nem fogadja el a helyszíni bírságolás tényét vagy nem hajlandó aláírni a helyszíni bírság papírt, vagy gondnokolt, akkor marad a feljelentés intézménye. 46 esetben került sor helyszíni bírság kiszabására. Mi lesz ezeknek az intézkedéseknek a következménye, ő azt gondolja, akiket megbüntettek, a helyszíni bírságot megkapták, ők azért elgondolkodnak róla, hogy legközelebb is elkövetnek-e ilyen cselekményt. Ha már meglátják őket, messzebbre mennek tőlük. Látványosan csökkent ezeknek az embereknek a jelenléte a Fő téren. Fenntartással kezeljék ezeket a problémákat, ez eseti kezelés volt, a rendészet ennyit tud tenni. Egyéb szociális körülmények, illetve a hajléktalan szálló áthelyezése mennyit segítene. Aki a bírságot nem nagyon fizette be, most érnek be azok az ügyek, amikor átváltásra kerül sor. Amikor személyi szabadságot korlátoznak, börtönbe kell menni. Ez a kiszabott bírságnak 50-95 napi elzárást jelent. Vannak már folyamatban ilyen ügyek, egyre több ilyen ember lesz, aki nem tudja kifizetni a bírságot, hanem bevonul a börtönbe, ez idő alatt nem lesz a közterületen. Kicsit a kedélyek megnyugodtak. Azok az emberek, akik ezekben felszólaltak, láthatták, hogy az Önkormányzat, a Közterület-felügyelet a Rendőrséggel együtt tenni tudott az ügyért. A megtett intézkedéseknek biztos lesz valamennyi visszatartó ereje – pénzbírság, elzárás – de hosszú távon azért el kell gondolkodniuk más megoldáson.

**Kelemen Krisztián képviselő, a Bizottság elnöke:** Az biztos, hogy a Fő téri vállalkozók egy része nagyon hálás a rendőrségnek, illetve a Közterület-felügyeletnek, hogy sikerült jelentős változást elérni ezen a területen. Az igaz, ha valahol megszüntetnek egy problémát, az egy másik helyszínen megjelenik. Nyilván ez most nem a napirendi pontnak a témája.

**Ágoston Sándor, a Közterület-felügyelet irodavezetője:** Megköszöni kapitány úr elismerő szavait. A Rendőrség mindenfajta támogatást meg fog kapni a részéről, mind kollegiálisan, mind barátilag, mind emberileg. A Közterület-felügyeletnél a hajléktalan kérdésben a belváros gócpont. Szerencsés helyzetben tud erről beszélni ebből a témakörből, oly módon, személyesen is részt vett kvázi ebben a programban, vagy fokozott ellenőrzésben. Melyik szakmai szemből nézzük, hogy hívjuk. Ő gyalogolt még a Fő téren július hónapban, ugyanebben a fokozott ellenőrzés keretében, amit kapitány úr elrendelt, volt szerencséje rendőri oldalról is megismerni ezeket a problémákat, és benne élni. Azt mondta, az elmúlt 3 hétben is a Közterület-felügyelet részéről belelátott ebbe a problémába. Fő téren jellemző volt nyáron a közös szolgálatellátás a rendőrhatóság és a Közterület- felügyelet között. A Közterület-felügyeletre mai napig egy közös együttműködés keretében, amit tovább fejlesztenek, abban a tekintetben, hogy minél több rendőr kolléga tudjon jönni a Közterület-felügyeletre, nekik segítség, mind jogkörben, mind közös együttműködésben. Ha valaki valamit észlel, térfigyelő kamera rendszeren be tudja azonosítani, hogy szabálysértést lát vagy egy bűncselekményt, egy azonnali tettenérés, elfogást vagy annak a személynek az előállítására, mint rendőri szerv további intézkedésére szükség van. Nyilván a Közterület-felügyeletnek ez nem jogköre, kötöttebb, mint egy rendőrhatóságé. Osztja kapitány úr véleményét, hogy nyilván minden lakosnak az a legfontosabb problémája, ami a számára legfontosabb probléma. Vannak jó páran, akik azt mondják, hogy el kell menni más megyébe, más városba, és meg kell nézni az ottani lakosok hogy élnek. Neki személy szerint az a szubjektív véleménye, hogy Szombathely a nyugalom szigete. A belvárosban a két szervezet hatékony fellépésének köszönhetően jelentősen csökkent a kolduló hajléktalan személyek száma, de ha megnézik éjszaka a Malom utcai lakótömb belső udvarát, akkor meglátják, hova sikerült kitolni ezt a problémát. Lényegében ez a probléma áthelyeződik másik területre. Célszerű lenne erre a problémára olyan hathatós intézkedéseket kidolgozni, amivel a problémát valóban megoldják, és nem áthelyezik. Személy szerint is ismer olyan hajléktalanokat, akik nem isznak, nem dohányoznak, igénylik a segítséget és hajlandók is bizonyos programokban is részt venni. Látják a FÉHE Nkft. szervezet segítő munkáját is, köszöni a munkájukat. Statisztikai adatokkal nem készült, nem azt tartotta szem előtt. Összességében valamilyen szociális formában kellene nekiindulni ennek a feladatnak.

**Kelemen Krisztián képviselő, a Bizottság elnöke:** Egyetért irodavezető úrral, hogy Szombathely a nyugalom szigete, mert este, mikor munka után megy haza, sok fiatal hölgyet lát a közterületen sportolni, ha ők ki mernek menni sötétedés után, akkor ő azt gondolja, Szombathelyen jó a közbiztonság. Köszöni a tájékoztatókat. A városvezetés és a Bizottság nevében is biztosítja a rendőrséget, mind a Közterület-felügyeletet, hogy a jó közbiztonság megőrzése és fokozása érdekében minden tőlük telhető támogatást megadnak.

Szavazást rendel el, kéri, a bizottság tagjai kézfeltartással jelezzék, ha a tájékoztatást elfogadják.

*A Bűnmegelőzési, Közrendvédelmi és Közbiztonsági Bizottság 15 igen szavazattal, 0 nem szavazattal és 0 tartózkodással elfogadta a tájékoztatást, és az alábbi határozatot hozta.*

**34/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság az elsődlegesen belvárosban tapasztalható koldulás, illetve közterületi szeszesital-fogyasztás visszaszorítása érdekében tett intézkedésekről szóló tájékoztatást tudomásul veszi.

**Felelős:** Kelemen Krisztián, a Bizottság elnöke

**Határidő:** azonnal

**7./ napirendi pont:** **A Vas Megyei Rendőr-főkapitányság támogatási kérelme**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** A Vas Megyei Rendőr-főkapitányság kérelmet adott be. A Szombathelyi Rendőrkapitányság Bűnügyi Osztályának iskolai bűnmegelőzési tanácsadói által szervezendő „SZERTELENÜL” elnevezésű vetélkedő megrendezéséhez kérnek a bizottságuktól 220.000,- Ft támogatást. Van-e kérdés, észrevétel a támogatással kapcsolatban? Mivel kérdés nem merült fel, szavazást rendel el, kéri, a bizottság tagjai kézfeltartással jelezzék, aki a határozati javaslatot elfogadja.

*A Bűnmegelőzési, Közrendvédelmi és Közbiztonsági Bizottság 15 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**35/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a Vas Megyei Rendőr-főkapitányság által a Szombathelyi Rendőrkapitányság Bűnügyi Osztályának iskolai bűnmegelőzési tanácsadói által szervezendő „SZERTELENÜL” elnevezésű vetélkedő támogatása tárgyában benyújtott kérelmét megtárgyalta és javasolja a polgármesternek, hogy a „SZERTELENÜL” elnevezésű vetélkedő megrendezéséhez 220.000,-Ft támogatást biztosítson az önkormányzat 2020. évi költségvetéséről szóló 4/2020. (III.5.) önkormányzati rendelet 13. melléklet Egyéb, más ágazathoz nem sorolható intézmények és feladatok kiadásai táblázatban szereplő „SZMJV Bűnmegelőzési és Közbiztonsági Cselekvési programjának fedezete, melynek része a pályázati önrész” sora terhére.

**Felelős:** Dr. Nemény András polgármester

Kelemen Krisztián, a Bizottság elnöke

(A végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 2020. november 30. a támogatási szerződés megkötésére

**8./ napirendi pont:** **Javaslat Szombathely Megyei Jogú Város kiegészített hosszú távú fejlesztési tervének, gazdasági programjának megtárgyalására**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Ismerteti a ciklus program azon részét, ami a bizottságot érinti. Ugyanis belekerült egy fontos feladatuk, hogy a helyi szintű bűnmegelőzést és drog prevenciót újra méltó szintre emeljék a városukban. A Kábítószerügyi Egyeztető Fórum (KEF) ifjúságvédelemhez kapcsoló fontos tevékenysége, valamint a Bűnmegelőzési, Közbiztonsági és Közrendvédelmi Bizottság által megkezdett hatékony munka nagy segítséget jelent ebben. Célként határozták meg egy biztonságosabb város jövőképének megvalósítását, amely nemcsak a közterületi kamerák számának bővítésében merül ki, hanem számos más konstruktív elem beépítése is cél ezeken a területeken. A KEF mint szakmai fórum szorosan együttműködik az országos KEF-fel, valamint a Szombathely területén működő, egészségfejlesztéssel, drogprevencióval foglalkozó intézményekkel és civil szervezetekkel. Ezt az együttműködést a legmagasabb szintre kívánják emelni, külföldi városokban működő hasonló szervezetek tapasztalatainak felhasználásával, mellyel kapcsolatban a megkeresések elkezdődtek. Gyakorlatilag e mögött az áll, hogy 5 testvérvárossal vették fel a kapcsolatot, írtak nekik egy megkeresést, picit mutassák be, hogy az ő városaikban működik-e hasonló bűnmegelőzési bizottság, illetve működik-e drogprevencióval foglalkozó szervezet. Ha náluk ilyen van, milyen formában valósul meg ezeknek a szakterületeknek fejlesztései, új technikáknak a beépítése ezeken a szakterületeken. Szép terjedelemmel kaptak már visszajelzéseket. Elsősorban drogprevenció területén.

Van-e esetleg kérdés a napirendi ponttal kapcsolatban? Mivel kérdés nem merült fel, szavazást rendel el, kéri, a bizottság tagjai kézfeltartással jelezzék, aki a határozati javaslatot elfogadja.

*A Bűnmegelőzési, Közrendvédelmi és Közbiztonsági Bizottság 15 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**36/2020. (IX.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város kiegészített hosszú távú fejlesztési tervének, gazdasági programjának megtárgyalására”* című előterjesztést megtárgyalta, és a határozati javaslatot a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Dr. Kovács Előd, a Polgármesteri Kabinet vezetője)

**Határidő:** 2020. szeptember 24-i Közgyűlés

**9./ napirendi pont: Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Van-e kérdés, esetleg észrevétel. Kérdés, észrevétel nem volt. Nyilvános ülést berekeszti. Köszöni mindenkinek az együttműködését és a megértését az óvintézkedésekkel kapcsolatban.

**Kmf.**

**(: Kelemen Krisztián:) (: Bor Balázs :)**

**a bizottság elnöke a bizottság tagja**